Predkladacia správa

Návrh Ročného národného programu prípravy SR na členstvo v NATO na rok 2004 (RNP PRENAME) bol vypracovaný na základe uznesenia vlády SR č. 480 z 9. júla 1999, ktorým bol schválený mechanizmus komplexnej prípravy SR na členstvo v NATO. Jeho cieľom je určiť priority a úlohy ako aj výšku účelovo viazaných prostriedkov vynakladaných na plnenie konkrétnych úloh v rámci prípravy SR na členstvo v NATO. Dokument bol spracovaný na základe podkladov 10 medzirezortných pracovných skupín a za úzkej spolupráce s Misiou SR pri NATO v Bruseli. Jeho tvorbu koordinoval sekretariát Výboru vlády pre prípravu SR na členstvo v NATO. 
Návrh Ročného národného programu prípravy SR na členstvo v NATO na rok 2004 (RNP PRENAME) je posledným ročným národným programom, ktorý SR vypracováva. Napriek tejto skutočnosti, SR aj po vstupe do NATO v roku 2004, bude musieť pokračovať v plnení ďalších úloh, ktoré priamo súvisia s úplným začlenením SR do všetkých civilných a vojenských štruktúr Aliancie. Preto RNP PRENAME 2004 zohľadňuje Časový plán plnenia reforiem, ktorý schválila vláda SR dňa 25. marca 2003 ako súčasť listu, ktorým SR prejavila vôľu a pripravenosť prevziať na seba záväzky vyplývajúce z členstva v Aliancii,a  ktorého ciele presahujú obdobie roku 2004. 
Materiál je rozdelený do dvoch častí. Prvá časť „Východiská a ciele RNP PRENAME 2004“ obsahuje náčrt východísk a cieľov pre rok 2004. Druhá časť „Úlohy RNP PRENAME 2004“ v tabuľkovej forme definuje konkrétne úlohy v jednotlivých oblastiach prípravy spolu s termínmi ich plnenia a presnými finančnými vyjadreniami jednotlivých rezortov, ako aj spôsob ich financovania. Obidve časti materiálu sú obsahovo členené do piatich kapitol v súlade so štruktúrou Akčného plánu pre členstvo (MAP) a časového plánu plnenia reforiem.
Celková výška vládou SR garantovaných finančných prostriedkov zo štátneho rozpočtu na rok 2004 určených na zabezpečenie RNP PRENAME 2004 je 1,275 mld. Sk, t. j. v tom istom objeme ako v roku 2002 a 2003. Predmetný materiál nemá žiaden priamy dopad na verejné financie ani iný ekonomický alebo environmentálny vplyv, či vplyv na zamestnanosť, preto príslušná doložka k nemu nebola vyhotovená. 
Predkladaný materiál prešiel pripomienkovým konaním, v rámci ktorého bol zverejnený na web-stránke Ministerstva zahraničných vecí SR. K materiálu neboli zaznamenané žiadne pripomienky zo strany verejnosti.
Návrh Ročného národného programu prípravy SR na členstvo v NATO na rok 2004 (RNP PRENAME 2004) prerokoval na svojom 32. zasadnutí Výbor vlády pre prípravu SR na členstvo v NATO na úrovni štátnych tajomníkov a jeho anglická verzia bude Medzinárodnému sekretariátu a členským krajinám NATO odovzdaná do konca septembra 2003.